Bruinvrot ontwikkel slegs wanneer die klimaatstoestande gunstig is vir die patogeen (Phytophthora) om te infekteer en te ontwikkel. Indien dit dus ’n droë najaar is en geen of slegs ligte reënbuie voorkom, is voorkomende fosfonaatblaarbespuitings nie nodig nie. Indien dit egter ’n nat na-jaar is kan bome met kontakmiddels soos koper of mancozeb (let op beperkings na markte) asook sistemiese produkte soos fosfonate (let op etiketaanbevelings vir weerhoudingstydperk en waarskuwings), gespuit word om bruinvrot te beheer. Bo en behalwe droogte en hitte kan ’n oormaat vogtige toestande (baie reën) ook bome onder tydelike verwelkte toestande plaas wat ’n gevaar inhou vir blaarbespuitings. Bome moet dus nie tydens of kort na sulke toestande gespuit word nie. Laastens beïnvloed drag ook ’n boom se gevoeligheid vir droogtespanning. Hoe hoër die drag, hoe gevoeliger is die boom vir uitdroging en hoe groter is die risiko vir fi totoksisiteit.
Wortelmonsters kan enige tyd van die jaar getrek word om die status van die sitrusaalwurmpopulasies in boorde te bepaal. Wyfietellings word gebruik om te bepaal of die toediening van ’n aalwurmdoder geregverdig is. Die drempelwaarde voordat ’n aalwurmdoder oorweeg word is 1000 wyfies/10 g wortels. Daar word aanbeveel dat aalwurmdodertoedienings ’n aanvang neem tydens die begin van die reënseisoen. Dit sou daarom die regte tyd wees vir produsente in die Wes-Kaap om hulle aalwurmmonsters in Maart te trek sodat hulle weet watter boorde om te behandel wanneer winterreëns begin. Residu-weerhoudingstydperke moet in ag geneem word. Dit is belangrik om ’n aalwurmbeheerprogram te volg soos aangedui op die etiket van die gekose produk. Vir baie produkte is ’n enkele aalwurmdodertoediening nie effektief genoeg nie en het geen noemenswaardige onderdrukking van die aalwurmpopulasies op die lang duur nie. Meermalige toedienings van produkte wat dit vereis, twee maande uit mekaar, verseker dat die larwetjies wat uitbroei gedood word voordat hulle volwasse wyfies kan raak wat weer eiertjies kan lê.
Tydens die toediening van aalwurmdoders is dit uiters belangrik dat ten minste 40 mm besproeiing toegedien word nadat produkte toegedien is om te verseker dat die middels in die grondprofiel ingewas word. Die meeste aalwurmdoders loog baie stadig. Die effektiwiteit van die doders word dus belemmer indien hulle nie behoorlik deur die wortelsone versprei word nie. Geen aalwurmdoder behoort deur drupbesproeiingsstelsels toegedien te word nie. Indien toedienings in boorde met druptoediening gedoen moet word, behoort die middels as ’n bandplasing (half meter aan beide kante van die drupperlyn) oor die drupperlyn gedoen te word. Dit kan wel deur mikro-besproeiingstelsels toegedien word. Indien dit beplan word om ’n boord te verwyder behoort ’n aalwurmmonster geneem te word voordat die boord verwyder word sodat dit bepaal kan word of sitrusaalwurms teenwoordig is. Dit dien as ’n bestuursriglyn om ’n geskikte onderstam te kies in gevalle waar ’n herplantstrategie uitgewerk moet word.
op dieselfde posisie in die bome – slegs blare agter ’n vrug, wat in die lente op dieselfde takkie as die vrug ontwikkel het, word gemonster – d.w.s. blare wat tussen vyf en agt maande oud is (Figuur 3) – monster blare tussen heup- en skouerhoogte. Pluk tussen 50 en 70 blare, plaas dit in ’n skoon plastieksakkie, druk die lug uit en knoop die sakkie toe. Merk die monster deeglik – moet nie direk op die sakkie skryf nie, aangesien selfs permanente ink geneig is om af te kom.